**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2021-04-23 Nr. TAR-46

 Posėdžio data 2021-04-20. Pradžia 13.00 val. (nuotoliniu būdu)

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Artūras Razbadauskas, Arvydas Cesiulis, Alina Velykienė, Antanas Kontautas. Nedalyvauja Jurijus Šeršniovas, V. Raugelė.

 Savivaldybės administracijos darbuotojai: Strateginio planavimo skyriaus vedėja I. Butenienė, Turto valdymo skyriaus vedėjas E. Simokaitis, Finansų skyriaus vedėja K. Petraitienė Savivaldybės administracijos direktorius G. Neniškis.

 Kviestieji asmenys: S. Dabravalskis - Jūrininkų sveikatos priežiūros centro vadovas.

 DARBOTVARKĖ (patvirtinta už- 5):

 1. Dėl savivaldybės būstų pardavimo. Pranešėjas E. Simokaitis.

 2. Dėl sutikimo perimti valstybės turtą. Pranešėjas E. Simokaitis.

 3. Dėl likviduotų ir iš juridinių asmenų registro išregistruotų įmonių, įmonių, kurioms antstolio nustatytas skolų išieškojimo negalimumo aktas, bankrutavusių fizinių asmenų, mirusių fizinių asmenų skolų už valstybinės žemės nuomą pripažinimo beviltiškomis ir jų nurašymo. Pranešėja K. Petraitienė.

 4. Dėl Klaipėdos miesto savivaldybės tarybos 2021 m. vasario 25 d. sprendimo Nr. T2-23 „Dėl Klaipėdos miesto savivaldybės 2021 metų biudžeto patvirtinimo“ pakeitimo. Pranešėja K. Petraitienė.

 5. Informacija apie Klaipėdos miesto savivaldybės 2021-2030 m. strateginio plėtros plano projektą. Pranešėja I. Butenienė.

 6. Informacija apie COVID-19 situaciją. Pranešėjas A. Cesiulis.

1. SVARSTYTA. Savivaldybės būstų pardavimas.

 Pranešėjas – E. Simokaitis. Teigia, kad šiuo sprendimu siekiama įgyvendinti savivaldybės būstų nuomininkų prašymus dėl leidimo įsigyti nuomojamus savivaldybei nuosavybės teise priklausančius būstus, atlikti pardavimo procedūras.

NUTARTA. Pritarti pateiktam sprendimo projektui (bendru sutarimu).

 2. SVARSTYTA. Sutikimas perimti valstybės turtą.

 Pranešėjas – E. Simokaitis. Sako, kad sprendimo projektas teikiamas, siekiant perimti savivaldybės nuosavybėn valstybei nuosavybės teise priklausantį nekilnojamąjį turtą – dalį negyvenamosios patalpos Taikos pr. 46-3, Klaipėda (unik. Nr. 2197-4004-2010:0002), ir perduoti jį, perėmus savivaldybės nuosavybėn, Klaipėdos miesto savivaldybės administracijai valdyti, naudoti ir disponuoti patikėjimo teise.

NUTARTA. Pritarti pateiktam sprendimo projektui (bendru sutarimu).

 3. SVARSTYTA. Likviduotų ir iš juridinių asmenų registro išregistruotų įmonių, įmonių, kurioms antstolio nustatytas skolų išieškojimo negalimumo aktas, bankrutavusių fizinių asmenų, mirusių fizinių asmenų skolų už valstybinės žemės nuomą pripažinimas beviltiškomis ir jų nurašymas.

 Pranešėja – K. Petraitienė. Pažymi, kad sprendimo projekto esmė ir tikslas – pripažinti beviltiškomis valstybinės žemės nuomos mokesčio nepriemokas likviduotų ir iš Juridinių asmenų registro išregistruotų įmonių, įmonių, kurioms antstolio nustatytas skolų išieškojimo negalimumo aktas, bankrutavusių fizinių asmenų, mirusių fizinių asmenų ir jas nurašyti iš Klaipėdos miesto savivaldybės administracijos apskaitos.

 NUTARTA. Pritarti pateiktam sprendimo projektui (bendru sutarimu).

 4. SVARSTYTA. Klaipėdos miesto savivaldybės tarybos 2021 m. vasario 25 d. sprendimo Nr. T2-23 „Dėl Klaipėdos miesto savivaldybės 2021 metų biudžeto patvirtinimo“ pakeitimas.

 Pranešėja – K. Petraitienė. Siūlo keisti Klaipėdos miesto savivaldybės tarybos 2021 m. vasario 25 d. sprendimą Nr. T2-23 „Dėl Klaipėdos miesto savivaldybės 2021 metų biudžeto patvirtinimo“, siekiant padidinti biudžetą dėl dotacijų skyrimo Savivaldybei, prognozuojamų gauti ES finansinės paramos ir bendrojo finansavimo lėšų bei keisti pagal ekonominę klasifikaciją, nekeičiant bendros asignavimų apimties.

 NUTARTA. Pritarti pateiktam sprendimo projektui (bendru sutarimu).

 5. SVARSTYTA. Informacija apie Klaipėdos miesto savivaldybės 2021-2030 m. strateginio plėtros plano projektą.

 Pranešėja – I. Butenienė. Primena, kad informacija buvo pristatyta praėjusiame komiteto posėdyje, todėl šiandien siūlo komiteto narių pateikti siūlymus.

 K. Bagdonas siūlo įtraukti priemonę, kuri būtų skirta sportuojančius klaipėdiečiams su klaipėdiečio kortele motyvuoti ir 1 ar 2 kartus (per mėnesį) suteikti galimybę lankytis Klaipėdos baseine.

 A. Velykienė siūlo atkreipti dėmesį į priemonę 2.1.1.2. didinti kultūros įstaigų paslaugų prieinamumą ir patrauklumą modernizuojant ar kitaip atnaujinant kultūros įstaigų infrastruktūrą. Mano, kad būtų tikslinga prie Žvejų rūmų pastato modernizavimo įtraukti ir teritoriją. Strateginiame plėtros plane pasigedo apibendrintos nedidelės apimties priemonės, fizinio aktyvumo infrastruktūros (smulkiosios infrastruktūros daugiabučių namų kiemuose ar viešosiose erdvėse) laisvalaikio praleidimui, dviračių takų – Žaliakelio infrastruktūros plėtros. Siūlo numatyti, kad visi daugiabučiai (įėjimai) būtų pritaikyti neįgaliesiems, nes dabar yra sudėtingos pritaikymo procedūros, kai patys gyventojai turi atlikti organizacinius veiksmus. Siūlo pagalvoti, kaip pradėti vystyti etapais projektą dėl regioninio stadiono statybos, mano, kad reikia aiškios vizijos dėl bibliotekų, siūlo atkreipti dėmesį į sveikatos įstaigų investicinius projektus – nerašyti pavadinimuose, kad pritaikyti pastatus neįgaliesiems, nes tai turi būti norma. Teiraujasi dėl senelių globos paslaugų plėtros, socialinio būsto prieinamumo didinimo, ar bus statomas tik vienas daugiabutis Tauralaukyje ir daugiau plėtros nebus. A. Velykienė siūlo įsitraukti į strateginio plėtros plano projektą priemonę dėl daugiabučių gyvenamųjų namų kiemų infrastruktūros gerinimo, prisidedant gyventojams. Prašo paaiškinti priemonių, susijusių su Kurortologijos centro įsteigimu bei Jaunimo medijų centro įsteigimu esmę. Taip pat sako, kad abejoja dėl terminų – kai kurie atrodo itin optimistiški.

 A. Kontautas siūlo neįgaliems meškeriotojams numatyti priemonę - įkurti kelias vietas prie Danės upės ir Smiltynės krantinių.

 I. Butenienė komentuoja tarybos narių pasiūlymus. Siūlo K. Bagdono siūlomą priemonę formuluoti abstrakčiau, numatant, kad būtų taikomos paskatos (per klaipėdiečio kortelę) sportuojantiems gyventojams. Sako, kad galima būtų papildyti Žvejų rūmų modernizavimo priemonę ir teritorijos sutvarkymu. Akcentuoja, kad smulki sporto infrastruktūra yra numatyta priemonėje „2.2.1.1. Išplėtoti lokalius sporto ir fizinio aktyvumo taškus“. Dviračių takų jungtis, jų tarpe ir Žaliakelio yra numatyta priemonėje „3.1.1.2 Išplėtoti trūkstamas dviračių takų sistemos jungtis, kuriomis galėtų būti užtikrinamas gyventojų judėjimas dviračiais kasdieniais susisiekimo / rekreaciniais tikslais“, prioritetą siūloma teikti infrastruktūros sukūrimui kasdieninėms kelionėms dviračiais. Dėl daugiabučių namų pritaikymo neįgaliesiems sako, kad tai yra daroma pagal poreikį iš valstybės biudžeto dotacijos ir savivaldybės biudžeto lėšų, per 10 m. laikotarpį pritaikyti visus namus būtų nerealu. Dėl regioninio stadiono – sako, kad projektas įtrauktas prie projektų, kurie bus vykdomi tik pritraukus išorinį finansavimą, pavyzdžiui, rengiant Klaipėdos regiono plėtros plano projektą, galima su kitomis savivaldybėmis kalbėti dėl poreikio turėti tokį objektą regione. Prie tokių objektų yra numatyta ir Sunkiosios atletikos sporto salė, Dviračių trekas ir pan. Dėl bibliotekų plėtros sako, kad 2.1.1.1 priemonėje „Išplėtoti Bibliotekų-bendruomenės centrų tinklą“, yra numatyta kad rodiklis „Bibliotekos filialų skaičius daugiabučių namų kvartaluose (išplėtojus modernių bibliotekų-bendruomenės namų tinklą) (vnt.)“ sumažės nuo 7 iki 1. Dėl senelių globos namų sako, kad plane numatyta savivaldybės lėšomis įrengti vieną tokį objektą Melnragėje, o taip pat yra numatyta priemonė dėl privačių iniciatyvų skatinimo – kad tokią infrastruktūrą įrengtų privatus ar nevyriausybinis sektorius. Dėl socialinio būsto – sako, kad pastaba tikriausiai teisinga yra, reikėtų panagrinėti galimybes įsigyti butus ir skirti jos socialinio būsto funkcijai. Dėl investicinių projektų sveikatos srityje, sutinka, kad galima koreguoti pavadinimus neakcentuojant pritaikymo neįgaliesiems. Sako, kad svarstytina ir galimybė integruoti daugiabučių namų kiemų tvarkymo programos, prisidedant gyventojams, priemonę, reikia peržiūrėti dokumentą ir surasti tinkamą vietą. Paaiškina, kad Kurortologijos centras yra Klaipėdos universiteto iniciatyva, jis galėtų atsirasti Giruliuose, valstybinės žemės sklype, savivaldybė prisidėtų prie teritorijos sutvarkymo. Paaiškina, kad Medijų centras yra iš bendruomenės kilusi iniciatyva, tai būtų papildoma erdvė jaunimui mieste.

 I. Butenienė siūlo fiksuoti komiteto narių pastabas protokole bei, esant poreikiui, teikti siūlymus raštu iki gegužės 1 d. Teigia, kad viskas bus apibendrinta ir atsakyta dėl galimybių įtraukti siūlymus.

 NUTARTA. Siūlyti:

 5.1. Įtraukti priemonę dėl paskatų sportuojantiems gyventojams per klaipėdiečio kortelę suteikimo.

 5.2. Papildyti Žvejų rūmų modernizavimo projektą prirašant ir teritorijos modernizavimą (praplėsti priemonės pavadinimą).

 5.3. Pagalvoti, kaip pradėti vystyti etapais projektą dėl regioninio stadiono statybos.

 5.4. Slaugos ligoninės projekto pavadinimą pakeisti pervardinant į „rekonstrukcija“ ir neakcentuoti pritaikymo neįgaliesiems.

 5.5. Pagalvoti apie daugiabučių namų pritaikymą neįgaliųjų poreikiams, senyvo amžiaus žmonėms.

 5.6. Ieškoti galimybių ne tik statyti, bet ir įsigyti socialinio būsto butus ir trumpinti terminą socialiniam būstui gauti (laukimą eilėse iki 3-4 metų).

 5.7. Atkreipti dėmesį į priemonių įgyvendinimo optimistiškus laikotarpius.

 5.8. Pakoreguoti priemonės pavadinimą dėl daugiabučių gyvenamųjų namų kiemų infrastruktūros gerinimo (numatant, kad gyventojai irgi prisideda savo lėšomis).

 5.9. Neįgaliems meškeriotojams numatyti priemonę - įkurti kelias vietas prie Danės upės ir Smiltynės krantinių.

 Pritarta siūlymams (už-4).

 6. SVARSTYTA. Informacija apie COVID-19 situaciją.

 Pranešėjas – A. Cesiulis. Prašo Savivaldybės administracijos direktoriaus pateikti informaciją

 G. Neniškis informuoja apie savivaldybės ekstremalių situacijų valdymą – yra savivaldybės komisija, kuri priiminėja sprendimus dėl kurių suteikta kompetencija, operatyvius sprendimus priima operacijų valdymo centras, jam priklauso konkrečių sąrašų tvirtinimas, rezervo tvirtinimas. Miesto poliklinika užsiima mobiliųjų punktų darbo organizavimu, testavimo klausimais. Apimtys didelės, dirba 3 mobilūs punktai, testuojama per dieną apie 600 žmonių. Svarbus klausimas – pasiruošti masiniam vakcinavimui, darbas pavestas Jūrininkų poliklinikai ir pirminės priežiūros centrui.

 S. Dabravalskis informuoja apie vakcinacijos centrą ir sako, kad šiuo metu laukiama nuomos teikėjų pasiūlymų ir bus toliau vykdoma pirkimo procedūra. Registracijos programa jau nupirkta, dabar vyksta integracijos procesas.

 A. Cesiulis sako, kad yra derinimų problemų su valstybinėmis institucijomis.

 A. Velykienė teigia, kad Savivaldybės svetainės pagrindiniame puslapyje galėtų būti pateikiama gyventojams aiški informacija.

 A. Cesiulis sako, kad informacijos svetainės puslapyje yra daug, bet gal galėtų būti pateikta informacija paprasta ir aiški.

 A. Velykienė siūlo atkreipti dėmesį į greitosios medicinos pagalbą, nes prasidėjus masinei vakcinacijai padidės iškvietimų.

 NUTARTA. Informacija išklausyta.

 Posėdis baigėsi 14.10 val.

Posėdžio pirmininkas Kazys Bagdonas

Posėdžio sekretorė Lietutė Demidova